CELEX: 52021PC0195
Language: el
Date: 2021-04-21
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τις θέσεις που πρέπει να ληφθούν, εξ ονόματος της Ένωσης, στο πλαίσιο των έγγραφων διαδικασιών λήψης απόφασης από τους Συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης και από τους Συμμετέχοντες στην τομεακή συμφωνία σχετικά με τις εξαγωγικές πιστώσεις για αεροσκάφη πολιτικής αεροπορίας (ΤΣΑ) σχετικά με τα αιτήματα του Ηνωμένου Βασιλείου να καταστεί Συμμετέχων στις εν λόγω πράξεις

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.4.2021
            COM(2021) 195 final
            2021/0101(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τις θέσεις που πρέπει να ληφθούν, εξ ονόματος της Ένωσης, στο πλαίσιο των έγγραφων διαδικασιών λήψης απόφασης από τους Συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης και από τους Συμμετέχοντες στην τομεακή συμφωνία σχετικά με τις εξαγωγικές πιστώσεις για αεροσκάφη πολιτικής αεροπορίας (ΤΣΑ) σχετικά με τα αιτήματα του Ηνωμένου Βασιλείου να καταστεί Συμμετέχων στις εν λόγω πράξεις
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικειμενο της προτασης
            
            
               Η παρούσα πρόταση αφορά την απόφαση για τον καθορισμό των θέσεων που πρέπει να ληφθούν, εξ ονόματος της Ένωσης, στο πλαίσιο των έγγραφων διαδικασιών λήψης απόφασης από τους Συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης (στο εξής: Διακανονισμός) και από τους Συμμετέχοντες στην τομεακή συμφωνία σχετικά με τις εξαγωγικές πιστώσεις για αεροσκάφη πολιτικής αεροπορίας (στο εξής: «τομεακή συμφωνία για τα αεροσκάφη» ή «ΤΣΑ») σχετικά με τα αιτήματα του Ηνωμένου Βασιλείου της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο) να καταστεί Συμμετέχων στον Διακανονισμό και Συμμετέχων στην ΤΣΑ.
            
            
               2.Πλαισιο της προτασης
            
            
               2.1.Ο Διακανονισμός και η τομεακή συμφωνία για τα αεροσκάφη
            
            
               Ο Διακανονισμός αποτελεί μια «συμφωνία κυρίων» που έχει ως σκοπό να παράσχει ένα πλαίσιο για την ορθή χρήση των εξαγωγικών πιστώσεων οι οποίες τυγχάνουν δημόσιας στήριξης. Στην πράξη, αυτό σημαίνει την καθιέρωση ισότιμων όρων ανταγωνισμού (όπου ο ανταγωνισμός βασίζεται στην τιμή και στην ποιότητα των εξαγόμενων αγαθών και υπηρεσιών και όχι στους παρεχόμενους χρηματοοικονομικούς όρους), παράλληλα με μια προσπάθεια να καταργηθούν οι επιδοτήσεις και οι στρεβλώσεις του εμπορίου που συνδέονται με εξαγωγικές πιστώσεις οι οποίες τυγχάνουν δημόσιας στήριξης (στο εξής: δημόσια στήριξη). Ο Διακανονισμός τέθηκε σε ισχύ τον Απρίλιο του 1978 και είναι αόριστης διάρκειας.
            
            
               Η τομεακή συμφωνία για τα αεροσκάφη αποτελεί το παράρτημα III του Διακανονισμού και έχει ως σκοπό να παράσχει ένα πλαίσιο για την προβλέψιμη, συνεπή και διαφανή χρήση των εξαγωγικών πιστώσεων που τυγχάνουν δημόσιας στήριξης για την πώληση ή τη χρηματοδοτική μίσθωση αεροσκαφών και των σχετικών προϊόντων και υπηρεσιών που παρατίθενται στο άρθρο 4 στοιχείο α) της ΤΣΑ. Δηλαδή, η ΤΣΑ επίσης αποσκοπεί στην προώθηση των ισότιμων όρων ανταγωνισμού, για τις εξαγωγές στον τομέα των αεροσκαφών, και στην κατάργηση των επιδοτήσεων και των στρεβλώσεων του εμπορίου που συνδέονται με τη δημόσια στήριξη. Η τομεακή συμφωνία για τα αεροσκάφη άρχισε να ισχύει την 1η Φεβρουαρίου 2011. 
            
            
               Ο Διακανονισμός, συμπεριλαμβανομένης της τομεακής συμφωνίας για τα αεροσκάφη, είναι διοικητικά ενταγμένος στον ΟΟΣΑ και λαμβάνει υποστήριξη από τη Γραμματεία Εξαγωγικών Πιστώσεων του ΟΟΣΑ. Ωστόσο, ούτε ο διακανονισμός ούτε η τομεακή συμφωνία για τα αεροσκάφη είναι πράξεις του ΟΟΣΑ
                  1
               .
            
            
               Η Ευρωπαϊκή Ένωση —και όχι τα κράτη μέλη— αποτελεί Συμμετέχοντα στον Διακανονισμό και στην τομεακή συμφωνία για τα αεροσκάφη, αμφότερες δε οι πράξεις αυτές έχουν ενσωματωθεί στο ενωσιακό κεκτημένο δυνάμει του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011
                  2
               . Ως εκ τούτου, ο Διακανονισμός και η τομεακή συμφωνία για τα αεροσκάφη αποτελούν νομικά δεσμευτικές πράξεις βάσει του δικαίου της Ένωσης.
            
            
               2.2.Οι Συμμετέχοντες στον Διακανονισμό και οι Συμμετέχοντες στην ΤΣΑ
            
            
               Επί του παρόντος οι Συμμετέχοντες στον Διακανονισμό είναι δέκα (στο εξής: Συμμετέχοντες στον Διακανονισμό): η Αυστραλία, η Ελβετία, η Ευρωπαϊκή Ένωση, οι ΗΠΑ, η Ιαπωνία, ο Καναδάς, η Κορέα, η Νέα Ζηλανδία, η Νορβηγία και η Τουρκία.
            
            
               Οι Συμμετέχοντες στην τομεακή συμφωνία για τα αεροσκάφη (στο εξής: Συμμετέχοντες στην ΤΣΑ) είναι επίσης δέκα, σε μεγάλο δε βαθμό είναι οι ίδιοι με τους Συμμετέχοντες στον Διακανονισμό. Οι μόνες διαφορές είναι ότι η Βραζιλία αποτελεί Συμμετέχοντα στην ΤΣΑ (αλλά όχι Συμμετέχοντα στον Διακανονισμό), ενώ η Τουρκία δεν συμμετέχει στην ΤΣΑ (αν και αποτελεί Συμμετέχοντα στον Διακανονισμό).
            
            
               Οι Συμμετέχοντες στον Διακανονισμό και οι Συμμετέχοντες στην ΤΣΑ λαμβάνουν αποφάσεις για την τροποποίηση του Διακανονισμού ή της ΤΣΑ, αντίστοιχα, με συναίνεση.
            
            
               Σύμφωνα με το άρθρο 3 του Διακανονισμού, άλλα μέλη και μη μέλη του ΟΟΣΑ είναι δυνατόν να κληθούν να συμμετάσχουν από τους ενεστώτες Συμμετέχοντες. Μη Συμμετέχων μπορεί να καταστεί Συμμετέχων στην ΤΣΑ σύμφωνα με τις διαδικασίες που ορίζονται στο προσάρτημα Ι της ΤΣΑ.
            
            
               Η Ευρωπαϊκή Επιτροπή εκπροσωπεί την Ένωση στις συνεδριάσεις των Συμμετεχόντων στον Διακανονισμό και των Συμμετεχόντων στην ΤΣΑ, καθώς και στις έγγραφες διαδικασίες λήψης αποφάσεων από τους Συμμετέχοντες στον Διακανονισμό και από τους Συμμετέχοντες στην ΤΣΑ.
            
            
               2.3.Οι προς έκδοση πράξεις των Συμμετεχόντων στον Διακανονισμό και των Συμμετεχόντων στην ΤΣΑ
            
            
               Οι προς έκδοση πράξεις αφορούν τη χορήγηση στο Ηνωμένο Βασίλειο του καθεστώτος του Συμμετέχοντος στον Διακανονισμό και του Συμμετέχοντος στην ΤΣΑ, κατόπιν των αιτημάτων του Ηνωμένου Βασιλείου να καταστεί Συμμετέχων τόσο στον Διακανονισμό όσο και στην ΤΣΑ. 
            
            
               Το Ηνωμένο Βασίλειο, ως αποτέλεσμα της αποχώρησής του από την ΕΕ, δεν εκπροσωπείται πλέον στον Διακανονισμό και στην ΤΣΑ. Ως εκ τούτου, το Ηνωμένο Βασίλειο, με επιστολή του της 28ης Ιανουαρίου 2021, ζήτησε να εγκριθεί επίσημα από τους οικείους Συμμετέχοντες η συμμετοχή του σε αμφότερες τις εν λόγω πράξεις. Ο πρόεδρος των Συμμετεχόντων στον Διακανονισμό και των Συμμετεχόντων στην ΤΣΑ διαβίβασε τα αιτήματα του Ηνωμένου Βασιλείου στις 29 Ιανουαρίου και έθεσε στους Συμμετέχοντες προθεσμία έως την 31η Μαρτίου 2021 για να απαντήσουν επίσημα. Στη συνέχεια, με μήνυμα του προέδρου της 11ης Φεβρουαρίου 2021, η λήξη της εν λόγω προθεσμίας μετατέθηκε στο τέλος Μαΐου του 2021.
            
            
               Η επιβεβαίωση της συμμετοχής του Ηνωμένου Βασιλείου στον Διακανονισμό και στην ΤΣΑ απαιτεί τροποποίηση του άρθρου 3 του Διακανονισμού και του άρθρου 3 της ΤΣΑ, δηλαδή των διατάξεων στις οποίες ορίζονται οι Συμμετέχοντες της κάθε πράξης.
            
         
         
            
               Με βάση τα προαναφερθέντα, ενδείκνυται να καθοριστεί η θέση της Ένωσης, η οποία θα πρέπει να ληφθεί εξ ονόματος της Ένωσης σε όργανο που συνιστάται από συμφωνία, διότι η απόφαση θα είναι δεσμευτική για την Ένωση και θα επηρεάσει το δίκαιο της Ένωσης, δυνάμει του άρθρου 1 του κανονισμού (ΕΕ) αριθ. 1233/2011, το οποίο ορίζει ότι «[ο]ι κατευθυντήριες γραμμές που περιέχονται στον Διακανονισμό περί των εξαγωγικών πιστώσεων οι οποίες τυγχάνουν δημόσιας στήριξης (“ο Διακανονισμός”) εφαρμόζονται στην Ένωση. Το κείμενο του Διακανονισμού προσαρτάται στον παρόντα κανονισμό.»
            
            
               3.Θεση που πρεπει να ληφθει εξ ονοματος της Ένωσης
            
            
               Οι προς έκδοση πράξεις έχουν ως αντικείμενο την έγκριση της χορήγησης στο Ηνωμένο Βασίλειο του καθεστώτος του Συμμετέχοντος στον Διακανονισμό και του Συμμετέχοντος στην ΤΣΑ.
            
            
               Ο πρόεδρος, στο μήνυμά του της 29ης Ιανουαρίου 2021, αναφέρει: «Το Ηνωμένο Βασίλειο ήταν μία από τις πρώτες χώρες που συμμετείχαν στον καθορισμό οικονομικών ρυθμίσεων για τις εξαγωγικές πιστώσεις οι οποίες τυγχάνουν δημόσιας στήριξης τη δεκαετία του 1970 και, έκτοτε, αποτελεί σημαντικό πάροχο τόσο συνήθων εξαγωγικών πιστώσεων όσο και εξαγωγικών πιστώσεων για αεροσκάφη. Επιπλέον, αποτελεί ενεργό μέλος της ομάδας εργασίας για τις εξαγωγικές πιστώσεις και τις εγγυήσεις πιστώσεων. Επομένως, η συνέχιση της συμμετοχής του Ηνωμένου Βασιλείου, με καθεστώς Συμμετέχοντος, θα ήταν εύλογη και προς το κοινό όφελος. Ως εκ τούτου, ελπίζω ότι οι Συμμετέχοντες θα εγκρίνουν τα οικεία αιτήματά του.» Πράγματι, αναμένεται ότι όλοι οι Συμμετέχοντες στον Διακανονισμό και όλοι οι Συμμετέχοντες στην ΤΣΑ θα υποστηρίξουν τα αιτήματα του Ηνωμένου Βασιλείου.
            
            
               Η συμμετοχή του Ηνωμένου Βασιλείου τόσο στον Διακανονισμό όσο και στην ΤΣΑ είναι προς το συμφέρον της Ένωσης. Αμφότερες οι εν λόγω πράξεις παρέχουν ένα πλαίσιο για τη συντεταγμένη και διαφανή χρήση των εξαγωγικών πιστώσεων οι οποίες τυγχάνουν δημόσιας στήριξης στο αντίστοιχο πεδίο εφαρμογής τους  και επιδιώκουν τη διαμόρφωση ισότιμων όρων ανταγωνισμού όσον αφορά τις εξαγωγικές πιστώσεις οι οποίες τυγχάνουν δημόσιας στήριξης. Τα τελευταία έτη το Ηνωμένο Βασίλειο χρησιμοποιεί τη δημόσια στήριξη ολοένα και ενεργότερα. Το 2018 η «UK Export Finance» (UKEF — η υπηρεσία της κυβέρνησης του Ηνωμένου Βασιλείου που είναι αρμόδια για την παροχή στήριξης μέσω εξαγωγικών πιστώσεων) παρείχε δημόσια στήριξη αξίας χαμηλότερης των 2 δισ. EUR. Το 2019 η αντίστοιχη στήριξη είχε ήδη ανέλθει σε περίπου 5,5 δισ. EUR. Ως Συμμετέχων στον Διακανονισμό και στην τομεακή συμφωνία για τα αεροσκάφη, το Ηνωμένο Βασίλειο θα υποχρεούται να τηρεί τους κανόνες των εν λόγω πράξεων.
            
            
               Επιπλέον, όσον αφορά ειδικά την τομεακή συμφωνία για τα αεροσκάφη, πρέπει να ληφθεί υπόψη το γεγονός ότι το Ηνωμένο Βασίλειο εξακολουθεί να διατηρεί μερίδιο στην Airbus. Ως εκ τούτου, η ρύθμιση των εξαγωγικών πιστώσεων που τυγχάνουν δημόσιας στήριξης στον αεροναυπηγικό τομέα αφορά κοινό συμφέρον των κρατών μελών της ΕΕ και του Ηνωμένου Βασιλείου. 
            
            
               Λαμβανομένου υπόψη ότι οι σκοποί της προς έκδοση απόφασης είναι να διασφαλιστούν ισότιμοι όροι ανταγωνισμού για την ενωσιακή εξαγωγική βιομηχανία, καθώς και να ληφθεί δεόντως υπόψη η ευθυγράμμιση συγκεκριμένων οικονομικών συμφερόντων της ΕΕ και του Ηνωμένου Βασιλείου στον αεροναυπηγικό τομέα, οι θέσεις που πρέπει να ληφθούν εξ ονόματος της Ένωσης θα πρέπει να είναι η έγκριση των αιτημάτων του Ηνωμένου Βασιλείου να καταστεί Συμμετέχων στον Διακανονισμό και Συμμετέχων στην τομεακή συμφωνία για τα αεροσκάφη.
            
            
               4.Νομικη βαση
            
            
               3.1.Διαδικαστική νομική βάση
            
            
               3.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει τις πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης τις πράξεις που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .
            
            
               3.1.2.Εφαρμογή στην προκείμενη περίπτωση
            
            
               Οι δύο πράξεις τις οποίες καλούνται να εκδώσουν οι Συμμετέχοντες στον Διακανονισμό και οι Συμμετέχοντες στην ΤΣΑ (δηλαδή οι πράξεις με τις οποίες θα αποφανθούν επί των αιτημάτων του Ηνωμένου Βασιλείου να καταστεί Συμμετέχων στον Διακανονισμό και Συμμετέχων στην ΤΣΑ) αποτελούν πράξεις που παράγουν έννομα αποτελέσματα. Οι προς έκδοση πράξεις παράγουν έννομα αποτελέσματα δυνάμει του άρθρου 1 του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου, το οποίο ορίζει ότι «[ο]ι κατευθυντήριες γραμμές που περιέχονται στον Διακανονισμό περί των εξαγωγικών πιστώσεων οι οποίες τυγχάνουν δημόσιας στήριξης (“ο Διακανονισμός”) εφαρμόζονται στην Ένωση. Το κείμενο του Διακανονισμού προσαρτάται στον παρόντα κανονισμό.»
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               3.2.Ουσιαστική νομική βάση
            
            
               3.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης.
            
            
               3.2.2.Εφαρμογή στην προκείμενη περίπτωση
            
            
               Ο κύριος στόχος και το περιεχόμενο των προς έκδοση πράξεων αφορούν την κοινή εμπορική πολιτική. Συνεπώς, η ουσιαστική νομική βάση για την προτεινόμενη απόφαση είναι το άρθρο 207 της ΣΛΕΕ.
            
         
         
            
               3.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσιευση της προς εκδοση πραξης
            
            
               Δεδομένου ότι οι πράξεις των Συμμετεχόντων στον Διακανονισμό και των Συμμετεχόντων στην ΤΣΑ θα τροποποιήσουν τον Διακανονισμό και την τομεακή συμφωνία για τα αεροσκάφη, ενδείκνυται να δημοσιευθούν στην Επίσημη Εφημερίδα της Ευρωπαϊκής Ένωσης μετά την έγκρισή τους.
            
            
               2021/0101 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τις θέσεις που πρέπει να ληφθούν, εξ ονόματος της Ένωσης, στο πλαίσιο των έγγραφων διαδικασιών λήψης απόφασης από τους Συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης και από τους Συμμετέχοντες στην τομεακή συμφωνία σχετικά με τις εξαγωγικές πιστώσεις για αεροσκάφη πολιτικής αεροπορίας (ΤΣΑ) σχετικά με τα αιτήματα του Ηνωμένου Βασιλείου να καταστεί Συμμετέχων στις εν λόγω πράξεις
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Οι κατευθυντήριες γραμμές που περιέχονται στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης (στο εξής: Διακανονισμός) έχουν μεταφερθεί στο δίκαιο της Ένωσης και, ως εκ τούτου, έχουν καταστεί νομικά δεσμευτικές στην Ένωση δυνάμει του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου
                  4
                
                  5
               .
            
            
               (2)Οι Συμμετέχοντες στον Διακανονισμό είναι η Αυστραλία, η Ελβετία, η Ευρωπαϊκή Ένωση, οι Ηνωμένες Πολιτείες της Αμερικής, η Ιαπωνία, ο Καναδάς, η Κορέα, η Νέα Ζηλανδία, η Νορβηγία και η Τουρκία.
            
            
               (3)Η τομεακή συμφωνία σχετικά με τις εξαγωγικές πιστώσεις για αεροσκάφη πολιτικής αεροπορίας (στο εξής: «τομεακή συμφωνία για τα αεροσκάφη» ή «ΤΣΑ») αποτελεί το παράρτημα III του Διακανονισμού και, βάσει του άρθρου 2 αυτής, είναι αναπόσπαστο τμήμα του Διακανονισμού. Ως τέτοιο, η ΤΣΑ έχει επίσης μεταφερθεί στο δίκαιο της Ένωσης και έχει καταστεί νομικά δεσμευτική στην Ένωση δυνάμει του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου
                  6
                
                  7
               . 
            
            
               (4)Οι Συμμετέχοντες στην ΤΣΑ είναι η Αυστραλία, η Βραζιλία, η Ελβετία, η Ευρωπαϊκή Ένωση, οι Ηνωμένες Πολιτείες της Αμερικής, η Ιαπωνία, ο Καναδάς, η Κορέα, η Νέα Ζηλανδία και η Νορβηγία.
            
            
               (5)Τόσο ο Διακανονισμός όσο και η τομεακή συμφωνία για τα αεροσκάφη παρέχουν ένα πλαίσιο για τη συντεταγμένη και διαφανή χρήση των εξαγωγικών πιστώσεων οι οποίες τυγχάνουν δημόσιας στήριξης στο αντίστοιχο πεδίο εφαρμογής τους. Αμφότερες οι εν λόγω πράξεις αποσκοπούν στην προώθηση της ισότητας των όρων ανταγωνισμού για τις εξαγωγικές πιστώσεις οι οποίες τυγχάνουν δημόσιας στήριξης, προκειμένου να ενθαρρύνουν τον ανταγωνισμό μεταξύ εξαγωγέων περισσότερο βάσει της ποιότητας και της τιμής των προϊόντων και των υπηρεσιών που εξάγονται, παρά βάσει των πιο ευνοϊκών χρηματοδοτικών όρων και προϋποθέσεων που τυγχάνουν δημόσιας στήριξης.
            
            
               (6)Το Ηνωμένο Βασίλειο της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο) αποχώρησε από την Ένωση με ισχύ από την 31η Ιανουαρίου 2020. 
                  8
                
            
            
               (7)Σύμφωνα με το άρθρο 3 του Διακανονισμού, άλλα μέλη και μη μέλη του ΟΟΣΑ είναι δυνατόν να κληθούν να συμμετάσχουν από τους ενεστώτες Συμμετέχοντες. Μη Συμμετέχων στην ΤΣΑ μπορεί να καταστεί Συμμετέχων στην ΤΣΑ σύμφωνα με τις διαδικασίες που ορίζονται στο προσάρτημα Ι της ΤΣΑ. 
            
            
               (8)Το Ηνωμένο Βασίλειο, με επιστολή του της 28ης Ιανουαρίου 2021, ζήτησε να εγκριθεί από τους Συμμετέχοντες στον Διακανονισμό και από τους Συμμετέχοντες στην τομεακή συμφωνία για τα αεροσκάφη η συμμετοχή του στον Διακανονισμό και στην τομεακή συμφωνία για τα αεροσκάφη, αντίστοιχα. Οι Συμμετέχοντες στον Διακανονισμό και οι Συμμετέχοντες στην ΤΣΑ θα αποφανθούν επί των εν λόγω αιτημάτων με έγγραφη διαδικασία. 
            
         
         
            
               (9)Ενδείκνυται να καθοριστούν η θέση που πρέπει να ληφθεί, εξ ονόματος της Ένωσης, στο πλαίσιο της διαδικασίας λήψης της ανωτέρω απόφασης από τους Συμμετέχοντες στον Διακανονισμό, καθώς και η θέση που πρέπει να ληφθεί, εξ ονόματος της Ένωσης, στο πλαίσιο της διαδικασίας λήψης της ανωτέρω απόφασης από τους Συμμετέχοντες στην τομεακή συμφωνία για τα αεροσκάφη, δεδομένου ότι οι αποφάσεις των Συμμετεχόντων στον Διακανονισμό και των Συμμετεχόντων στην ΤΣΑ θα είναι δεσμευτικές για την Ένωση δυνάμει του άρθρου 2 του κανονισμού (ΕΕ) αριθ. 1233/2011,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ένωσης, στο πλαίσιο της έγγραφης διαδικασίας λήψης απόφασης από τους Συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης σχετικά με το αίτημα του Ηνωμένου Βασιλείου να καταστεί Συμμετέχων στον Διακανονισμό είναι η υποστήριξη του εν λόγω αιτήματος.
            
            
               Άρθρο 1a
            
            
               Η θέση που πρέπει να ληφθεί, εξ ονόματος της Ένωσης, στο πλαίσιο της έγγραφης διαδικασίας λήψης απόφασης από τους Συμμετέχοντες στην τομεακή συμφωνία σχετικά με τις εξαγωγικές πιστώσεις για αεροσκάφη πολιτικής αεροπορίας σχετικά με το αίτημα του Ηνωμένου Βασιλείου να καταστεί Συμμετέχων στην εν λόγω τομεακή συμφωνία είναι η υποστήριξη του εν λόγω αιτήματος.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Όπως αυτές ορίζονται στο άρθρο 5 της συμφωνίας για τον ΟΟΣΑ. 
               
               
                  
                     (2)
                  
                        Κανονισμός (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου (ΕΕ L 326 της 8.12.2011, σ. 45).
               
               
                  
                     (3)
                  
                        Απόφαση του Δικαστηρίου της Ευρωπαϊκής Ένωσης της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (4)
                  
                        Κανονισμός (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου (ΕΕ L 326 της 8.12.2011, σ. 45).
               
               
                  
                     (5)
                  
                        Κατά το παρελθόν, προηγούμενες εκδόσεις του Διακανονισμού του ΟΟΣΑ είχαν μεταφερθεί στο δίκαιο της Ένωσης μέσω αποφάσεων του Συμβουλίου. 
               
               
                  
                     (6)
                  
                        Κανονισμός (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου (ΕΕ L 326 της 8.12.2011, σ. 45).
               
               
                  
                     (7)
                  
                        Κατά το παρελθόν, προηγούμενες εκδόσεις του Διακανονισμού του ΟΟΣΑ είχαν μεταφερθεί στο δίκαιο της Ένωσης μέσω αποφάσεων του Συμβουλίου. 
               
               
                  
                     (8)
                  
                        Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 1).